Kate Beckinsale

**Kathrin Romany Beckinsale** (Londres, Ingalaterra, 1973ko uztailaren 26a), **Kate Beckinsale** bezala ezagunagoa, ibilbide luzeko aktore eta modelo britainiarra da, besteak beste, *Underworld* sagan *Selene* gisa egindako lanagatik ezaguna, baita *Much Ado About Nothing* edo *Serendipity* bezalako amodiozko filmengatik ere.

## Bizitza 
**Kathrin Romany Beckinsale** Londresko Chiswick auzoan jaio zen. *Richard Beckinsale* eta *Judy Loe* aktore ezagunen alaba bakarra da. Aita jatorriz birmaniarra zen. Katek lau urte zituela telebistan lehen aldiz agertu zen, aitari eskainitako "*This is Your Life* saioko atalean. Bost urte zituela, bihotzekoak jota hil zen bere aita, 31 urterekin. Beckinsale arras penatuta geratu zen galeragatik, eta «*gauza txarrak gertatuko zirela pentsatzen hasi zen*». Aita telebistan bizitza errealean baino gehiago ikusi bazuen ere, berak dioenez, “*zalantzarik gabe, oroitzapen nahikoak ditu pertsona ezezaguna dela ez sentitzeko*”. Katen ama alarguna, *Roy Battersby* zuzendariarekin bizitzera joan zen berak bederatzi urte zituenean, eta Royren lau semeekin eta haren alabarekin batera hazi zen.

Katek Hammersmithen ikasi zuen, *Godolphin and Latymer School*  izeneko neskentzako eskola pribatuan. Bertan *Orange Tree Youth Theatre*  antzerki taldean parte hartu zuen. Bi aldiz irabazi zuen *WH Smith Literary* saria , Zientzia Fikzio eta Poesia kategorian. Berak ere *lore berantiar* gisa deskribatzen zuen bere burua: *Nire lagun guztiak nire aurrean egoten ziren mutilak musukatzen eta sagardoa edaten. Oso tristea iruditu zitzaidan jendea udalekuetan sua egiten ez ibiltzea, helduen gauzak egiten ari ziren*. Nerbio-krisia izan zuen eta anorexia garatu zuen 15 urte zituenean. Hori dela eta, psikoanalisi freudiarra jarraitu zuen lau urtez. *Victoria Coren* kazetariak deskribatu zuen geroago,  *adimenaren astindu gisa, zoro samarra, eta oso xarmanta*. Oxfordeko Unibertsitateko antzerki taldean ibili zen. Bere lanik aipagarriena Tom Hooper ikaskideak zuzendu zuen Arthur Milleren *A View from the Bridge* antzeslanaren ekoizpena izan zen. Hirugarren urtea Parisen eman zuen, Hizkuntza Modernoetako ikasle gisa, atzerrian igaro behar zuen derrigorrezko urtean. Ondoren, unibertsitatea uztea erabaki zuen, loratzen ari zen aktore ibilbidean kontzentratzeko: *ezertaz gozatzen ari ez nintzen puntura iristen ari nintzen, presioa oso altua zelako, neure burua sutan jartzen ari nintzen eta banekien erabakia hartu behar nuela.*

## Aktore karrera 
Oxforden egin zuen lehen urtean, Katek  *Much Ado About Nothing* (Urrutiko intxaurrak hamalau, bertara joan eta lau)  filmean parte hartzeko eskaintza jaso zuen, Kenneth Branagh-en zuzendaritzapean. Filma Shakespearen izen bereko komediaren egokitzapena da. Film horretan parte hartu ostean eta unibertsitatean jarraitzen zuen bitartean beste lan batzuetarako aukerak ugaritu zitzaizkion. Unibertsitateko ikasketen hirugarren urtea Parisen eman zuen, frantses kulturan murgiltzeko. eta, ondoren, laugarren eta azken urtea ez egitea erabaki zuen, bere aktore karreran kontzentratuz.

Ondoren, hainbat paper egin zituen aurrekontu txikiko filmetan, besteak beste: *Shooting Fish*, *Alice Through the Looking Glass* (biak 1998an) edota *The Last Days of Disco* 1999n. *Cold Comfort Farm* telesailean ere parte hartu zuen. Estatu Batuetako filmetan egin zuen lehen agerraldia *Brokedown Palace* izan zen , 1999an, baina ez zuen arrakasta komertzialik izan. Arrakasta eta nazioarteko aintzatespena 2001ean iritsi zitzaion, *Pearl Harbor* filmarekin. Horren ondoren etorri ziren *Serendipity*, urte berean, *Underworld*, 2003an, baita *Van Helsing* eta *The aviator* ere, 2004an. 

2006an *Underworld: Evolution* filmean (2003ko *Underworld* filmaren jarraipena) hartu zuen parte. Hurrengo rol nabarmena Adam Sandler ekoizle eta  eta koprotagonista zuen *Click* komedian izan zuen. 

2007an beldurrezko *Vacancy* filmeko protagonista izan zen, Luke Wilsonekin batera.

Beckinsale idazlea ere bada eta hainbat sari irabazi izan ditu poemekin eta ipuin laburrekin. Gainera, frantsesa, errusiera eta alemana hitz egiten ditu. 

### Filmografia hautatua 
## Erreferentziak 
## Kanpo estekak